6 sterf op paaie in W-Kaap; 26 vir 'dronkry' vas | Netwerk24
6 sterf op paaie in W-Kaap; 26 vir 'dronkry' vas
Deur Jana Breytenbach 07 Oktober 2018 17:30
Ses mense is die naweek op Wes-Kaapse paaie dood en 26 bestuurders is in padblokkades vir dronkbestuur in hegtenis geneem.
Kenny Africa, verkeershoof, het gesê die helfte van die mense wat tussen Saterdag en Sondag gesterf het, was voetgangers. Hulle het in Worcester, Ravensmead en Moorreesburg gesterf.
'n Padblokkade in die Swartland. Foto ter illustrasie. Foto: Son
Een passasier van 'n voertuig in Mitchells Plain, een bestuurder in Parow en 'n motorfietsryer in Vredenburg het ook gesterf.
Altesaam 26 bestuurders is vir bestuur onder die invloed van drank in hegtenis geneem.
Africa het gesê 2 607 voertuie is gestop, 1 913 bestuurders is getoets en 26 bestuurders is in hegtenis geneem.
Die hoogste telling was 'n bestuurder van Worcester wat met telling van 2,16 mg/1 000 ml nege keer oor die wettige perk was.
Nog 'n persoon is in hegtenis geneem nadat hy met vervalste dokumentasie gevang is. Altesaam 282 boetes met 'n waarde van R453 500 is uitgereik.
Daarbenewens is 266 bestuurders vir spoedoortredings vervolg. Die hoogste oortreding was 'n bestuurder wat in Brackenfell 165 km/h in 'n 120 km/h-sone gery het. Op Somerset-Wes is 'n bestuurder gevang wat 115 km/h in 'n 80 km/h-sone gery het.